
Către
BIROUL PERMANENT AL CAMEREI DEPUTAŢILOR




Vă înaintăm, alăturat, raportul comun asupra propunerii legislative pentru protecţia minorilor şi a tinerilor aflaţi în dificultate, din centrele de ocrotire aflate în administraţia Statului, trimisă Comisiei pentru muncă şi protecţie socială şi Comisiei pentru drepturile omului, culte şi problemele minorităţilor naţionale pentru examinare pe fond, cu adresa 
nr.Plx 705/2018 din 14 noiembrie 2018.


PREŞEDINTE, 					PREŞEDINTE,
ADRIAN SOLOMON				IUSEIN IBRAM

RAPORT  COMUN
asupra propunerii legislative pentru protecţia minorilor şi a tinerilor aflaţi în dificultate, din centrele de ocrotire aflate în administraţia Statului


În temeiul art.95 din Regulamentul Camerei Deputaţilor, republicat, cu modificările şi completările ulterioare, Comisia pentru muncă şi protecţie socială şi Comisia pentru drepturile omului, culte şi problemele minorităţilor naţionale au fost sesizate, prin adresa nr. Plx 705/2018 din 14 noiembrie 2018, cu dezbaterea pe fond, a propunerii legislative pentru protecţia minorilor şi a tinerilor aflaţi în dificultate, din centrele de ocrotire aflate în administraţia Statului.

Propunerea legislativă are ca obiect de reglementare instituirea unor măsuri în domeniul protecţiei copiilor şi tinerilor instituţionalizaţi în centrele rezidenţiale, propunându-se, în principal, următoarele: 
- organizarea de centre de ocrotire a minorilor şi tinerilor în fiecare judeţ şi în Municipiul Bucureşti, pe 4 categorii, respectiv: pentru preşcolari, elevi în ciclul primar şi gimnazial, pentru nivel liceal sau postliceal şi pentru studenţii sau tinerii încadraţi în muncă;
- posibilitatea ca tinerii să poată rămâne în centre până se reintegrează social sau până la vârsta de 26 de ani, cu suportarea a 50% din costul cazării şi al meniului zilnic de către tinerii încadraţi în muncă, asigurarea transportului către/de la instituţiile de învăţământ pentru preşcolarii şi şcolarii din centre, cu mijloacele auto ale centrelor, ceilalţi copii şi tineri urmând a beneficia de transport gratuit cu mijloacele de transport în comun; 
- acces gratuit la spectacole, simpozioane, manifestări culturale, biblioteci şi activităţi organizate în tabere pe o perioadă de 25-30 de zile anual;
- transport gratuit pe CFR pentru minorii şi tinerii din centre; 
- înfiinţarea corpului de control în cadrul Direcţiei generale de asistenţă socială şi protecţie a copilului pentru control periodic în centre. 
Totodată, se propune finanţarea din bugetul asigurărilor pentru şomaj a unor măsuri de stimulare a angajatorilor pentru încadrarea în muncă a tinerilor proveniţi din centrele de ocrotire aflate în administraţia statului, cum ar fi subvenţionarea cu 75% din salariul mediu pe economie şi acordarea de credite pentru crearea de noi locuri de muncă, la 50% din dobânda practicată de BNR, proporţional cu numărul locurilor de muncă create pentru tinerii aflaţi în dificultate.

La întocmirea prezentului raport comun, Comisiile au avut în vedere: 
· avizul favorabil al Consiliului Legislativ (nr.777/03.08.2018)
· avizul favorabil al Comisiei pentru cultură, arte, mijloace de informare în masă (nr.4c-12/239/15.11.2018)
· avizul favorabil al Comisiei pentru transporturi şi infrastructură 
(nr.4c-4/197/27.11.2018)
· avizul negativ al Comisiei pentru industrii şi servicii 
(nr.4c-3/524/28.11.2018)
· avizul negativ al Comisiei pentru egalitatea de şanse pentru femei şi bărbaţi (nr.37/26.02.2019)
· punctul de vedere ,negativ, al Guvernului (nr.1711/04.09.2018).

Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.

În conformitate cu prevederile Regulamentului Camerei Deputaţilor, republicat, cu modificările şi completările ulterioare, Comisiile au dezbătut propunerea legislativă în şedinţe separate. 
La şedinţa Comisiei pentru drepturile omului, culte şi problemele minorităţilor naţionale din data de 11 decembrie 2018, din totalul de 18 membri au participat la lucrări 16 deputaţi.
În urma dezbaterilor şi a opiniilor exprimate, membrii comisiei au hotărât, cu majoritate de voturi, respingerea propunerii legislative.
La dezbateri a participat, în conformitate cu prevederile art.56 alin.(2) din Regulamentul Camerei Deputaţilor, republicat, cu modificările şi completările ulterioare, doamna Nicoleta Curelaru, şef serviciu în cadrul Autorităţii Naţionale pentru Protecţia Drepturilor Copilului şi Adopţie.

La şedinţa Comisiei pentru muncă şi protecţie socială din data de 2 aprilie 2019 şi-au înregistrat prezenţa 20 de deputaţi din totalul de 22 de membri ai comisiei.
În urma dezbaterilor şi a opiniilor exprimate, membrii comisiei au hotărât, cu unanimitate de voturi, respingerea propunerii legislative.
La dezbateri au participat, în conformitate cu prevederile art.55 din Regulamentul Camerei Deputaţilor, republicat, cu modificările şi completările ulterioare:
· d-na Gabriela Petrescu, secretar general al Autorităţii Naţionale pentru Protecţia Drepturilor Copilului şi Adopţie;
· d-na Nicoleta Curelaru, şef serviciu în cadrul Autorităţii Naţionale pentru Protecţia Drepturilor Copilului şi Adopţie.

Propunerea legislativă a fost respinsă de Senat în şedinţa din 12 noiembrie 2018.

Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor, republicat, cu modificările şi completările ulterioare.

În urma finalizării dezbaterilor, cele două Comisii propun Plenului Camerei Deputaţilor respingerea iniţiativei legislative din următoarele considerente:
· o parte din soluţiile legislative propuse sunt reglementate prin alte acte normative: Legea nr.272/2004 privind protecţia şi promovarea drepturilor copilului, republicată, cu modificările şi completările ulterioare, Legea educaţiei naţionale nr.1/2011, cu modificările şi completările ulterioare, care cuprind dispoziţii privind protecţia şi garantarea drepturilor minorilor; Legea nr.76/2002 privind sistemul asigurărilor pentru şomaj şi stimularea ocupării forţei de muncă, cu modificările şi completările ulterioare, care cuprinde dispoziţii referitoare la tinerii cu risc de marginalizare socială;
· soluţiile legislative propuse nu sunt corelate cu actele normative în materia ocrotirii minorilor şi a tinerilor aflaţi în îngrijirea statului; 
· nu se stabileşte cu claritate modul de finanţare, nefiind precizate distinct cheltuielile care se suportă de la bugetul local şi cheltuielile care se suportă de la bugetul de stat şi nici instituţiile responsabile.



PREŞEDINTE,					PREŞEDINTE,
Adrian Solomon					Iusein Ibram





SECRETAR,						SECRETAR,		
Violeta Răduţ					Sergiu Cosmin Vlad






Întocmit,
Consilier parlamentar Sorina Szabo
Consilier parlamentar Elena Zorilă

